
DISSERTATIO  MEDICA 

INAUG  URALIS, 

QUAEDAM  DE 

PULSUS  VARIETATIBUS 

CONTINENS. 


AUCTORE  JOANNE  MACREDIE* 


Academia  nostra  celeberrima  auspiciis,  cu¬ 
jus  scientiam  medendi  per  hosce  annos  ex¬ 
colui,  statuta  solemnia,  sive  leges  certas,  om¬ 
nibus  proposuit,  qui  honores  suos  summos  in 
medicina  obtinere  volunt.  Mater  alma  nos¬ 
tra,  igitur,  jussit,  neminem  gradum  docto- 
ratus  in  medicina  rite  aut  legitime  appetere 
posse,  nisi  dissertationem  arti  Appollinari 
pertinentem  examini  eruditorum  prius  sub¬ 
jecerit;  quapropter  mihi  in  animo  est.  Nu¬ 
mine  volente,  quaedam  de  varietatibus  pul¬ 
sus  in  genere  humano  notare,  res  quae,  uti- 

que  opinor,  attentionem  medici  plurimum 
vindicat,  non  solum  ut  praesentiam  morbi 
detegere  queat,  sed  ut  justam  medendi  ra¬ 
tionem  sibi  proponere  possit. 

Si  libros  veterum  auctorum  perscrutemur 
facile  apparebit  notitiam  varietatum  pulsus 
eis  liaud  defuisse,  nam  Hippocrates,  ipse 
medicinae  pater,  monet,  statum  pulsus  in 
morbis  bene  notandum  esse,  quo  medicus 
prognosin  rectam  melius  praedicere  queat ; 
et  Celsus,  quoque,  de  pulsu  quaedam  non 
inconcinne  scripsit,  quanquam  ex  operibus 
ejus  videtur,  se  huic  rei  fidem  plenam  tribu¬ 
ere  noluisse.  * 

Multas  observationes  tum  utiles  ac  bonas 
de  statu  pulsus  nobis  Galenus  tradidit. 
Sed  hic  auctor  tamen  de  illa  re  nimis  copiose 
tractavit,  nam  de  magnitudine  pulsus  solum¬ 
modo  disserens  varietates  fere  viginti  exhi- 


Celsus  de  re  Medica,  Lib.  III.  c.  6. 

buit,  quae  apud  hodiernos  pro  nihilo  sunt 
et  uti  decet  merito  negliguntur. 

Nec  medici  recentiores  de  pulsu  siluerunt, 
sed  vestigia  medicina  patrum  studiose  cal¬ 
cantes  hanc  rem  magis  in  aperto  posuerunt 
et  farragine  antiquorum  exuta  de  pulsus  na¬ 
tura,  historia,  rationibus  causisque  breviter 
sed  luculenter  scripserunt.  Inter  eos  qui 
hanc  partem  scientiae  nostrae  feliciter  colu¬ 
erunt,  Lowerus,  Borellus,  et  Floyerus 
locum  primum  tenere  debent. 

Ad  statum  numerum  ve  pulsus  major  pars 
medicorum  veterum  haud  spectare  consue¬ 
vit,  nec  apud  eos  in  usu  fuit  ictus  arteriarum 
tempore  dato  numerare. 

Initio  seculi  praeteriti  tamen,  Joannes 
Floyerus,  Eques,  qui  artem  salutiferam 
laude  maxima  exercuit,  pulsationes  arteria¬ 
rum  spatio  dicto  primus  dinumerare  instituit 
et  ad  hunc  finem  machinam  in  auxilium  vo- . 

k 

cavit  cui  nomen  “  Pulse  Watch”  imposuit. 

Quanquam  vero  consilium  et  inventoris  ac 
machinae  medicis  istius  temporis  bene  inno¬ 
tuit,  spatium  haud  breve  quidem  intercessit 
antequam  exemplum  ejus  imitatores  invenit. 

In  paginis  sequentibus,  si  Deo  placet,  ani¬ 
mus  fert  ut  pauca  de  naturali  pulsu  generis 
humani  ab  aetate  ineunte  usque  ad  ultimam 
imprimis  disserere  aggrediar,  deinde  ut  de 
illis  varietatibus  loquar  quas  natura  corpo¬ 
rum  et  diei  tempus  evocare  solet.  His  per¬ 
actis,  ad  varietates  pulsus  morbidas,  scilicet, 
frequentiam,  robur,  &c.  jamjam  descendere 
volo,  paucisque  aliis  breviter  notatis  metam 
laborum  attingere  spero. 

I. 

DE  PULSU  NATURALI . 

Ictus  arteriarum  tempore  definito  tanto 
frequentiores  reperiuntur,  quanto  aetas  te¬ 
nerior  homunculo  adest,  et  in  infantibus  cor 
cum  arteriis  vim  tam  irritabilem  possidet  ut 
pulsationes  ob  frequentiam  ad  certum  nume¬ 
rum  vix  redigi  queant. 

Bryanus  Bobinson  memoriae  tradidit 
se  pulsum  infantis  ad  partum  haud  nume¬ 
rare  posse,  et  quanquam  plurimum  operae 
ad  hunc  finem  direxit,  eventum  tamen  votis 
suis  nequaquam  respondisse.  Intervallo 
dierum  octo  past  partum,  hic  auctor  pulsa¬ 
tiones  ad  centum  et  quinquaginta  horae  mi¬ 
nuto  ascendere  notavit.* 

Eques  Joannes  Floyerus  pulsum  in¬ 
fantis  in  lucem  nuperrime  missi  per  minuta 


*  Vide  Animal  Economy. 

horae  singula,  ad  centum  et  triginta  quatuor 
vel  ad  centum  et  quadraginta  aestimare  so¬ 
lebat,*  et  Doctor  Heberden  in  transactio¬ 
nibus  medicis  nos  certiores  fecit  statum  pul¬ 
sus  tempore  supradicto  hos  limites  fere  sem* 
per  tenere. 

Senac  in  tomo  secundo  operis  sui  “  Traite 
“  de  Coeur,”  illas  varietates  pulsuum  concin¬ 
ne  ac  eleganter  descripsit  quae  a  mense  se¬ 
cundo  usque  ad  annum  aetatis  duodecimum 
valent,  et  Burserius  in  Institutis  suis  medi¬ 
cinae  practicae  ita  scribere  voluit :  “  In  in- 
cc  fantibus  et  pueris,  arteriarum  micatus  ab 
“  octoginta  ad  nonaginta  et  quinque  nume- 
“  rantur.” 

Apud  homines  aetatis  adultae  arteriae  mi¬ 
nus  frequenter  pro  rata  parte  quam  in  pue¬ 
ris  aut  infantibus  micare  videntur,  sed  etiam 
de  hac  re  auctores  medici  inter  sese  pluri¬ 
mum  dissident,  nam  alii  pulsum  naturalem 
hominis  adulti  ad  ictus  nonaginta  minuto 


*  Vide  Pulse  Watch. 

horae  computarunt,  dum  aliis  placuit  ratio¬ 
nem  multo  minorem  huic  aevo  attribuere. 
Observationes  tamen  quas  Hallerus  de 
pulsu  naturali  in  homine  adulto  ac  sano  in 
medium  protulit,  magis  ad  veram  appropin¬ 
quare  videntur,  nam  in  Elementis  Physio¬ 
logicis  de  hac  re  scribens  verba  sequentia 
ponit.  “  Varietatem  facit  sexus,  anni  tem- 
<c  pus,  regio,  temperamentum.  Eam  varieta- 
“  tem  inter  sexaginta  et  octoginta  credide- 
“  rim  continere,  neque  infra  sexaginta  pul- 
“  sus  facile  admitterem,  neque  in  sano  ho- 
“  mine  et  quiescente  multum  ad  octaginta 
“  adderem/’ 

Falconerus  quoque  qui  haud  parum  o- 
perae  ac  laboris  consumpsit,  ut  notitiam  jus¬ 
tam  de  pulsu  in  genere  humano  acquireret, 
modulum  ejus  ad  pulsationes  septuaginta  et 
quinque  horae  partae  sexagesima  in  homine 
sano  ac  adulto  constituit,  quem  numerum 
pro  norma  in  illis  tabulis  assumpsit,  quas 
ad  finem  operis  sui  de  pulsu  locavit  *.  Has 


*  Vide  Observations  on  tlie  Pulse. 

observationes  Falconeri  nobis  pro  vero 
accipere  licet,  non  solum  investigare  solebat, 
sed  experimenta  plurima  instituit,  ut  hanc 
re  m  ad  imum  explorare  posset. 

Inter  medicos  fere  omnes  opinio  valet,  ar¬ 
terias  in  senibus  sese  rarius  contrahere  quam 
in  infantibus  aut  eis  quibus  aetas  magis  flo¬ 
ret  ;  et  auctor  celeberrimus  Floyer  exem¬ 
pla  tredecim  senum  nobis  exhibuit,  pulsus 
quorum  omni  mane  ante  jentaculum  inves¬ 
tigare  solebat,  et  in  his  omnibus  praeter 
unum  ictus  arteriarum  infra  septuaginta 
minuto  horae  descendere  nolebant. 

Pulsus  in  eis  bona  valetudine  fluentibus, 
ut  Falco  nero  placet,  ab  anno  aetatis  qua¬ 
dragesimo  quinto  ad  sexagesimum  paulatim 
lentiores  evadunt,  post  hoc  tempus  ut  auc¬ 
tor  idem  censet  adhuc  tardiores  fiunt  et  in¬ 
fra  gradum  naturalem  descendere  solent. 
Sed  res  non  sese  ita  in  omnibus  habent,  nam 
Floyerus  aliique  scriptores  pulsum  frequen¬ 
tem  in  hominibus  aetate  gravatis  detexerunt. 

II. 

* 

DE  VARIETATIBUS  PULSUUM. 


Qui  temperamento  sanguineo  praediti 
sunt  eisdem  arteriae  multo  frequentius  mi¬ 
cant,  quam  in  melancholicis  aut  phlegmati¬ 
cis  observari  solet,  nam  in  hac  classe  homi¬ 
num  pulsationes  fere  semper  ad  septuaginta 
horae  minuto  numerantur,  dum  in  illis  qui¬ 
bus  temperamentum  sanguineum  datur  pul¬ 
sus  raro  infra  octoginta  detegitur.  In  foe- 
minis  quinetiam  pulsus  aliquanto  crebrius 
quam  in  maribus  plerumque  contrahitur, 
quod  ex  structura  corporum  molli  ac  irrita¬ 
bili  pendere  videtur,  et  in  illis  pulsationes 
arteriarum  ex  causis  levioribus  incrementum 
haud  parvum  accipere  possunt. 

Omnibus  bene  notum  est  pulsum  in  ge¬ 
nere  humano  animi  imperio  plurimum  pa¬ 
rere,  unde  patet  cui  ejusdem  perturbationes 
motum  cordis  ac  arteriarum  ita  excitare  que- 

ant;  dum  affectus  animi  dolentes  pulsum 
pro  rata  parte  aliter  mutant. 

Hinc  ira  ac  motus  illi  qui  animum  ultra 
modum  tendere  solent  pulsum  frequentem 
ac  validum  saepissime  reddunt,  dum  res  il¬ 
lae  quae  animum  dolore  ac  moestitia  occu¬ 
pant,  arteriarum  micat us  parvos,  debiles  ac 
simul  frequentes  efficiunt. 

Nemo  arte  Apollinari  quam  minimum 
imbutus  ignorare  potest,  pulsum  etiam  in 
sanitate  gradus  varios  temporibus  diei  variis 
tenere.  Sic  quum  primum  mane  a  somno 
ac  quiete  placida  expergiscimur  pulsus  tarde 
et  aequaliter  micat,  sed  cursum  ejus  jamjam 
sine  mora  properat,  et  parte  diei  consumpta 
alias  sibi  quasi  assumit  propter  irritamenta 
multa  quibus  corpora  nostra  obnoxia  habent. 
Status  corporis  erectus  quoque  pulsus  acce¬ 
lerationi  multum  favere  videtur. 

In  vigilantibus  contractiones  arteriarum 
paulatim  crebriores  fieri  observantur,  adeo 

ut  nocte  appropinquante  pulsus  ictus  duo¬ 
decim  vel  plures  minuto  horae  quam  mane 
edere  solet.  Sed  quum  nosmet  amplexibus 
somni  iterum  dedamus,  pulsus,  caeteris  pa¬ 
ribus,  gradum  pristinum  denuo  recuperat. 

Nec  tamen  scriptores  desunt  qui  iter  huic 
prorsus  contrarium  tenere  volunt,  et  qui 
etiam  affirmant  pulsationes  per  somnum  non 
equidem  pauciores  esse  sed  augmentum  po¬ 
tius  accipere.  Si  pulsus  per  somnum  hoc 
modo  laboret,  causa  ejus  ex  origine  alia 
quam  ex  mero  somno  quaerenda  est,  nec 
nobis  multum  fallemus  si  hanc  pulsus  con¬ 
ditionem  coenae  gravi,  cubiculi  aeri  impuro, 
aut  calori  corporis  nimio  tribuamus. 

Postquam  ingesta  solita  sicuti  cibus  po¬ 
tusque  noster  in  ventriculum  descenderint, 
arteriae  frequentius  contrahere  incipiunt  et 
pulsus  ad  ictus  octo  decem  ve  horae  minuto 
augetur,  quod  incrementum  per  horas  tres 
vel  quatuor  post  cibum  assumptum  durare 
solet.  Si  appetitum  nostrum  copiose  exple- 

amus,  augmen  adhuc  majus  pulsus  accipiet, 
praesertim  si  Bacchus  succo  suo  mensam  be¬ 
averit  aut  si  coquus  suis  condimentis  epulas 
nimis  stimulaverit.  Pulsum  motu  muscu¬ 
lorum  crebrius  moveri  apud  omnes  convenit, 
utique  ex  ambulando,  currendo,  saltando 
aut  ex  opera  corporis  strenua  observari  po¬ 
test.  Robinson  nos  admonuit  pulsum  ex 
brachiis  et  cruribus  valide  extensis,  ictus  vi- 
ginti  parte  horae  sexagesima  numero  priori 
addidisse.  Hic  auctor  quoque  pulsum  ho¬ 
minis  sedentis  ad  ictus  sexaginta  et  quatuor 
notavit,  decumbentis  ad  sexaginta  et  octo ; 
si  ambulatio  modica  fiat  pulsus,  ut  eidem 
placuit,  ad  ictus  centum  movetur,  et  si  ho¬ 
mo  violenter  currendo  sese  exerceat,  tunc 
arteriae  ad  pulsationes  centum  quadraginta 
aut  quinquaginta  horae  minuto  ascendunt. 

III. 

DE  VARIETATIBUS  PULSUS  EX  MORBO. 

Nemo  est  qui  negare  audebit  statum  pul¬ 
sus  naturalem  sine  mora  affici  siquando  cor¬ 
pora  nostra  in  morbos  infeliciter  incidunt. 
De  hac  re  quam  breviter  scribam;  et,  uti  in 
parte  priore  opusculi  mei  jam  dictum  est, 
primum  de  frequentia  pulsus,  deinde  de  ro¬ 
bore  ejus  loquar ;  inde  ad  auctores  illas  ab¬ 
normes  progrediar  quibus  pulsus  in  homine 
per  morbos  sese  obnoxium  habet. 

DE  PULSU  FREQUENTI. 

Pulsus  frequens  parti  aegrorum  major 
contingere  solet,  et  in  febribus  morbisque 
illis  quos  pyrexia  comitatur,  pulsus  frequens 
signum  adeo  commune  est,  ut  medici  anti¬ 
qui  et  haud  pauci  recentiorum  hunc  statum 

pulsus  assumpserint,  quo  classem  “  Py- 
“  rexiae”  rite  distinguere  possent. 

Initio  febrium  etiam  naturae  mitis,  pulsus 
ad  ictus  nonaginta  et  sex  horae  minuto  as¬ 
cendere  solet,  et  si  febris  hectica  adest  pul¬ 
sationes  ad  centum  et  octo  aut  duodecim 
numerare  possunt.  Quum  partes  internae 
sicuti  in  Pneumonia,  inflammatione  occu¬ 
pantur  arteriae  per  digitum  explorantem  ad 
contractiones  centum  duodecim  aut  viginti 
vibrare  reperientur. 

Sed  ulla  computatio  hujusmodi  errore  ne¬ 
quaquam  vocabit,  nam  pulsus  tam  multis 
varietatibus  proclivis  est,  ut  de  hac  re  cum 
fiducia  certa  nemo  dijudicare  queat. 

In  morbo  illo  Cynanche  Tonsillaris  desig¬ 
nato,  vibrationes  arteriarum  ad  centum  duo¬ 
decim  aut  viginti  respondebunt,  et  tamen 
vita  aegri  incolumis  erit,  sed  quum  in  Cy¬ 
nanche  Laryngea  pulsus  cursum  tam  cele- 

rem  tenet,  tunc  metus  erit  ne  exitus  fatalis 
aegrum  nostrum  e  luce  corripiat. 

Infantes  febre  laborantes  etiamsi  haud  ge¬ 
neris  gravis  sit,  pulsum  admodum  crebrum 
habent,  et  ad  ictus  centum  et  septuaginta  aut 
octoginta  horae  minuto  properabit  et  vita 
parvuli  nihilominus  in  discrimine  nullo  ver¬ 
sabitur.  In  his  exemplis  medici  periti  erit 
nullam  prognosin  de  morbo  ex  pulsu  solo 
formare,  sed  conditione  aegri,  vultus  anxie¬ 
tate,  appetitus  defectu  et  inquiete  cum  cute 
arida  perspectis,  tunc  fortasse  judicium  rec¬ 
tum  poterit  formare. 

Pulsus  quoque  in  febre  incrementum  mag¬ 
num  acciperq  solet  si  aer  purus  in  cubicu¬ 
lum  aegri  non  libere  fluat.  Sed  quum  spi¬ 
ritum  gratiorem  pulmones  trahere  incipient, 
pulsus  non  solum  ad  statum  priorem  redire 
gaudebit,  sed  aegri,  viribus  refectis,  morbus 
levior  fit,  et  levamen  malorum  jamjam  ac¬ 
cedit. 

Motus  musculorum,  praesertim  si  febre 
laboremus,  conditionem  pulsus  in  mirum 
modum  accelerat,  bine  cura  summa  danda 
est,  ut  homines  ita  oppressi,  quiete  et  silen¬ 
tio  teneantur.  Si  huic  rei  attentio  fiat,  pul¬ 
sus,  qui  vespere  ultra  limites  transierat,  post 
somnum  placidum  fere  ad  naturam  micabit. 


DE  PULSU  TARDO . 

Pulsus  hujusmodi  sese  nobis  frequenter 
ostendit*  et  originem  suum  ex  defectu  sti¬ 
muli  istius  ducere  videtur,  quo  cor  ad  mu¬ 
nera  sua  excitari  debet,  aut  ex  corde  ipso 
propter  rationes  satis  evidentes  minus  irri¬ 
tabili  facto.  Haec  conditio  pulsus  in  cere¬ 
bro  compresso  plerumque  valet,  sicuti  in 
Hydrocephalicis  observatur,  et  haec  tarditas 
pulsus  in  eis  ita  affectis  naturam  mali  osten¬ 
dere  solet. 

Pulsus  admodum  tardus  eis  a  febre  diuti- 
tina  convalescentibus  saepissime  datur,  et  ad 


DE  PULSUS  ‘VARIETATIBUS.  IT 

ictus  quinquaginta  horae  parte  sexagesima 
nonnunquam  descendit.  Hoc  ex  vhibus 
corporis  fractis  oriri  possit,  aut  quum  pro¬ 
clivitas  ad  Anasarcam  aegrum  occupare  mi¬ 
natur,  utique  post  Scarlatinam  saepius  ap¬ 
paret,  nonnulla  exempla  cujus  in  Nosocomio 
nostro  regio  ipse  nuperius  vidi. 

Tarditas  vel  raritas  pulsus  etiam  post 
quaedam  narcotica  diu  exhibita  saepe  evenit 
et  haec  conditio  circuitus  usu  Digitalis  Pur¬ 
purae  optime  inducitur.  Haec  medicina 
aegro  porrecta  est,  qui  in  Nosocomio  nostro 
Anasarca  laborabat,  et  die  tertio  postquam 
medicus  remedium  intermitti  jussit,  pulsus 
ictus  quadraginta  minuto  horae  edidit,  et  ita 
per  dies  septem  respondit  donec  statum  prio¬ 
rem  gradatim  assumere  coepit. 

Exempla  hujusmodi  haud  pauca  notavi, 
in  quibus  effectus  peculiaris  hujusce  medici¬ 
nae  raritatem  pulsus  inducendo  -maxime 
valuit,  et  ubi  haec  conditio  circuitus  depres¬ 
sa,  etiam  post  remedium  intermissum,  per 
plures  dies  manere  voluit. 

DE  MAGNITUDINE  PULSUS ,  ROBORE , 

Ille  pulsus  nominatur  magnus  ubi  dia¬ 
metros  arteriae  per  dilatationem  ejus  quam 
maxime  ampliari  solet,  et  quum  vibratio  va¬ 
lida  contractionem  ejus  comitatur,  Xiobus- 
ti  et  athletici  hoc  pulsu  prae  aliis  esse  prae¬ 
diti  videntur,  et  idcirco  in  viris  frequentius 
quam  in  sexu  amabili  valet.  Haec  conditio 
pulsus  quinetiam  sese  Apoplexiae  morbisque 
lethargicis  comitem  jungere  gaudet,  et  si 
fides  scriptis  aliorum  adhibenda  sit,  quo  ma¬ 
jor  pulsus  in  eis  micabit,  tanto  graviore  pe¬ 
riculo,  caeteris  paribus,  homines  ita  affecti 
versabuntur. 

i  ^ 

PULSUS  DURUS. 

Quum  ventriculus  cordis  sinister  subito  ac 
celeriter  contrahitur,  et  quum  fibrae  illae 
quibus  arteriae  instruuntur,  quodammodo 

indurescunt  vel  spasmo  affici  videntur,  tunc 
pulsus  durus  apud  medicos  adesse  dicitur. 

*  \  v 

Haec  conditio  pulsus  ex  sanguine  viscido 
facto  oriri  putatur  ;  et  ex  causis  aliis,  quae 
reditum  hujusce  fluidi  per  venas  impediunt. 

Pulsus  durus  omnes  illos  morbos  plerum¬ 
que  comitatur  in  quibus  inflammatio  aegros 
graviter  urget,  veluti  in  Pleuritide,  Rheuma¬ 
tismo  acuto  et  similibus  malis  fere  semper 
accidit,  praesertim  si  homines  ita  correpti 
sanguine  abundent,  aut  si  structuram  cor¬ 
poris  validam  possideant. 

Quo  hunc  statum  circuitus  morbidum 
quam  citissime  amovere  possimus,  nihil 
praesentius  auxilium  quam  sanguinis  missio 
pro  re  nata  promittit. 

PULSUS  VALIDUS . 

Pulsus  hoc  nomen  accipit  siquando  san- 

guis  versus  parietes  vasorum  violentia  inso¬ 
lita  agitur,  digitum  que  medici  explorantis 
vehementer  impellit,  dum  ictus  arteriarum 
eodem  tempore  supra  modum  naturalem 
numerari  possunt.  Hic  pulsus  provenire 
solet  quum  vis  sanguinis  nimia  in  arterias 
immittitur,  et  quum  cor  ipsum  adeo  irritabile 
redditur,  ut  quicquam  naturae  stimulantis 
tolerare  nequeat. 

Frequentissima  vero  causa  pulsus  validi 
ex  actione  cordis  ac  arteriarum  incitata  pen¬ 
dere  videtur,  quo  fit  ut  sanguis  rivo  nimio 
in  arterias  transit,  et  his  idcirco  probe  dis¬ 
tentis,  contractio  valida  per  digitum  nos¬ 
trum  percipi  potest. 

Pulsus  validus  eis  potissimum  datur  qui 
valetudine  bona  et  viribus  corporis  praediti 
sunt,  eisque  etiam  qui  vitam  suam  sudore 
vultus  tolerare  coguntur,  debilibus  raro  con¬ 
tingit. 

Pulsus  ad  hunc  modum  plerumque  micat 

siquando  Synocha,  Pneumonia,  aut  tales 
plagi  genus  humanum  lacessant,  in  quibus 
ad  missionem  sanguinis  nos  sine  mora  con¬ 
fugere  oportebit. 

PULSUS  PARVUS . 

Quum  diametros  arteriae  etiam  per  am¬ 
plificationem  ejus  parum  dilatationis  subit 
et  quum  corde  ipso  contrahente  parietes 
tubi  nequaquam  distenduntur,  tunc  pulsus 
parvus  nominatur. 

Talis  conditio  pulsus  in  maribus  nonun- 
quam  detegitur,  sed  in  foeminis  est  ubi 
hunc  pulsum  frequentius  adspicere  poteris, 
praesertim  si  corpus  tenerum  et  fibrae  mol¬ 
les  eodem  tempore  adsint.  Pulsus  quoque  in 
valde  plethoricis  et  obesis  interdum  parvus 
micare  videtur,  quae  res  adipi  plurimo  vibra¬ 
tiones  arteriarum  impediente  forsan  attribui 
possit. 

Debilitas  cordis  ipsius  hanc  conditionem 
pulsus  morbidam  inducere  valet,  quo  fit  ut 
sanguis  unda  haud  satis  magna  in  arterias 
fluit,  aut  parvus  pulsus  ex  sanguine  ipso 
plurimum  imminuto  oriri  potest,  quaprop¬ 
ter  parietes  vasorum  ad  digitum  exploran¬ 
tem  vibratione  valida  respondere  nequeunt. 
Quum  genus  nervosum  a  statu  sano  aberra¬ 
verit  vel  quum  vis  vitalis  imminutionem 
magnam  subierit,  tunc  pulsus  parvus  saepis¬ 
sime  obvenit,  utique  post  sanguinem  copiose 
vel  frequenter  detractum  vel  post  Ilaemorr- 
hagias  naturales  observari  solet. 

Pulsus  hujusmodi  quoque  febribus  multis 
per  decursum  totum  sese  comitem  jungere 
gaudet,  et  quum,  sub  finem  morborum  in 
quibus  inflammatio  aegros  graviter  vexavit, 
arteriae  tali  modo  vibrare  volunt,  signum 
pessimum  est  omenque  fatale  fere  semper 
indicat. 

Hystericis  et  eis  Phthisi  Pulmonali  infeli¬ 
citer  correptis  pulsus  parvus  admodum  fa- 

miliaris  est,  nec  in  Gastritide  aut  Enteritide 
deest,  in  quibus  malis  haec  pulsus  conditio 
medicos  quosdam  a  sanguinis  missione  inter¬ 
dum  abstinere  monuit,  quanquam  nihil 
aliud  praesentius  bonum  afferre  potuit. 

Mihi  frequentissime  contigit  plurimos  in 
Nosocomio  regio  nostro  Enteritide  laborantes, 
videre,  in  quibus  pulsus  valde  debilis  ac 
parvus  erat,  sed  firmitatem  ac  robur  exi¬ 
mium  nihilominus  adeptus  est  postquam 
sanguis  e  vena  ad  justam  quantitatem  flux¬ 
erat.  Nemo  igitur  in  his  casibus  ob  pul- 

“  ‘  ••• 

sum  parvum  ad  sanguinis  missionem  con¬ 
fugere  recuset,  sed  monita  Gregorii  nun¬ 
quam  non  venerandi  potius  in  animo  teneat: 
<e  In  his  et  similibus  exemplis  ad  naturam 
“  mali  plusquam  ad  statum  pulsus  respicere 
“  oportet.” 


PULSUS  DEBILIS. 


Talis  circuitus  conditio  qualis  hunc  pul¬ 
sum  inducere  valet  momentum  sanguinis 

imminutum  clarissime  indicat,  nam,  corde 
ad  vigorem  solitum  impare  facto,  libratio 
arteriarum  sensum  languidum  digito  com¬ 
municat,  dum  pulsationes  vi  levissima  etiam 
adhibita  facile  reprimi  possunt.  Munus 
saepe  difficilimum  est  pulsum  debilem  a 
parvo  discernere,  sed  hoc  parum  interest, 
nam  hae  binae  conditiones  ex  fonte  eodem 
profluunt,  et  remedia  eadem  agnoscunt. 

.  .  J 

Pulsus  debilis  non  secus  ac  parvus  ab  cor¬ 
dis  imbecillitate  oriri  potest  sed  ex  tono 
cordis  ac  arteriarum  imminuto  potius  pen¬ 
dere  videtur. 

Pulsus  hujusmodi  sub  finem  quarundam 
febrium  praesertim  Typhi  fere  semper  mi¬ 
care  solet,  et  inter  signa  illa  numerari  po¬ 
test  quae  medico  indicant  exitum  infaus¬ 
tum  doloribus  aegri  subesse.  Pulsus  debilis 
quinetiam  in  morbis  omnibus  detegi  queat, 
ubi  vires  corporis  ab  impetu  mali  detrimen¬ 
tum  magnum  acceperunt,  et  in  memoria 
semper  recordandum  est  aegros  nostros  peri- 

culo  nunquam  vacare,  dum  circuitus  san¬ 
guinis  talem  gradum  tenere  cupit. 

PULSUS  MOLLIS . 

Hic  pulsus  naturam  prorsus  contrariam 
pulsui  duro  agnoscit  et  nobis  denotat  arter¬ 
ias  liaud  constrictas  esse  et  illud  irritamen¬ 
tum  morbidum  deesse  quod  duritiem  pul¬ 
sus  aliter  inducit.  Pulsus  mollis  foeminis 
multo  frequentius  quam  maribus  accidere 
solet  et  in  debilibus  saepissime  occurit. 

Quum  nostra  corpora  quovis  morbo  plec¬ 
tuntur,  ubi  inflammatio  aegros  precipue  gra¬ 
vat,  pulsus  qui  antea  durus  fuerat,  saepe 
mollis  evadit,  postquam  sanguis  e  vena  sec¬ 
ta  fluxerit,  vel  postquam  sudor  copiosus  pro¬ 
ruperit,  quod  signum  felix  est  et  prognosin 
faustam  nobis  plerumque  suppeditat. 

His  nostris  observationibus  de  pulsuum 
varietatibus  ad  finem  perductis,  restat  nunc 

tantum  ut  pauca  dicamus  de  istis  perturba¬ 
tionibus  quae  pulsum  per  morbos  afficere 
videntur. 

Pulsus  ille  aequalis  vel  regularis  nomina¬ 
ri  solet  ubi  vis  eadem  et  intervallum  aequa¬ 
le  ejus  pulsationibus  datur,  et  pulsus  iste 
inaequalis  vel  irregularis  dicitur  in  quo 
vibrationes  arteriarum  mensuram  aequalem 
tenere  nolunt. 

PULSUS  INTERMITTENS. 

Arteriae  ut  jam  notavimus,  pulsationes 
suas  intervallis  aequis  plerumque  manifes¬ 
tant,  sed  si  spatium  nimis  longum  inter  binas 
vibrationes  intercedat  vil  si  arteriae  justo 
tempore  sese  contrahere  recusent,  tunc  pul¬ 
sus  hujusmodi  apud  medicos  intermittens 
nominatur. 

Talis  pulsiis  ex  causis  variis  originem 
suum  trahere  potest,  et  si  cor  aut  vasa  vicina 


DE  PULSUS  VARIETATIBUS.  27 

quavis  vitio  organico,  sicuti  tumoribus  om¬ 
nigenis  laborent,  aut  in  cavum  Thoracis  flui¬ 
dum  ullum  contineat,  quod  per  pressuram 
ejus  actionem  cordis  impedire  possit,  tunc 
pulsus  intermittens  raro  deest. 

Si  aegri  igitur  Hy  drothorace  infeliciter  ten- 
tentur  vel  si  Aneurisma  Aortae  aut  vitium 
aliud  harum  partium  illos  opprimat,  pulsus 
hujusmodi  saepissime  observatur  :  In  morbis 
omnibus  acutis  quoque,  in  febribus  praeser¬ 
tim  prope  finem  intermissio  pulsus,  ut  ipse 
saepe  vidi,  familiaris  est,  et  si  multis  auc¬ 
toribus  qui  de  hac  re  scripserunt  credere 
vellimus,  signum  malum  est  et  periculum 
maximum  indicat. 

Pulsus  intermittens  tamen  saepe  occurit 
ubi  nihil  timendum  est,  ut  nonnullis  placuit 
qui  operam  suam  ac  studium  huic  parti  ar¬ 
tis  nostrae  praecipue  dederunt.  Si  talis  pul¬ 
sus  in  febribus  proveniat,  tunc  secundum 

* 

illos  diarrhoea  critica  expectanda  sit,  sed  si 
exitus  fatalis  spei  ac  votis  nostris  illudat. 

haec  calamitas,  ex  sententia  illorum,  viribus 
corporis  fractis  et  exhaustis  attribui  debet, 
quae  ad  crisin  salutarem  absolvendam  ne¬ 
quaquam  valebant. 

Pulsus  intermittens  quoque  sese  in  Hys- 
teria  et  Hypochondriasi  interdum  manifes¬ 
tat,  nec  in  aliis  affectionibus  deest  quae 
neque  mortem  nec  ullum  periculum  grave 
minari  solent.  Attamen  confitendum  est 
pulsum  hujusmodi  in  his  malis  naturae  po¬ 
tius  transeuntis  et  breviter  abiturae  esse, 
nec  talem  qualem  in  vitiis  cordis  aut  par¬ 
tium  vicinarum  fere  semper  observamus.  In 
quibusdam  affectionibus  generis  nervosi  et 
ubi  vermes  Intestina  vexant  febremque  in¬ 
ducunt  intermissio  pulsus  haud  raro  no¬ 
tatur. 

Homines  nonnulli  insuper  sunt,  quibus 
valetudo  optima  contingit  sed  qui  nihilomi¬ 
nus  pulsum  intermittentem  habent.  Haec 
circuitus  conditio  senibus  et  pueris  maxime 
familiaris  est,  et  quod  non  minus  mirandum 

est,  pulsus  in  eis  regulariter  micat  siquando 
febris  illos  invadat,  nec  aegri  isti  ad  statum 
sanum  redeunt,  donec  pulsus  intermittens 
sese  iterum  ostendit. 


PULSUS  IRREGULARIS. 


Hic  pulsus  a  vitio  quovis  aut  cordis  ip¬ 
sius  aut  partium  vicinarum  plerumque  ori¬ 
tur,  veluti  a  valvulis  in  corde  sitis  aut  illis 
ad  ostia  arteriarum  positis  ossificatione  im¬ 
plicitis.  A  polypis  etiam  cava  cordis  obsi¬ 
dentibus  necnon  ab  hoc  organo  nimia  adipis 
quantitate  involuto  pulsus  talis  proficiscitur, 
et  variae  causae,  quae  transitum  liberum 
sanguini  per  pulmones  negant,  eundem  cir¬ 
cuitus  statum  saepissime  evocant :  Quaprop¬ 
ter  pulsus  abnormis  seu  irregularis  in  Asth¬ 
mate  Hydrothorace  morbisque  aliis  qui 
pulmones  afficiunt  admodum  familiaris  est. 

Talis  pulsus  quoque  in  aegris  qui  febre 
continua  per  tempus  haud  breve  laborarunt 

saepe  observatur,  et  ex  viribus  corporis  frac¬ 
tis  ac  multum  imminutis,  necnon  ex  vi  ner¬ 
vosa  in  cor  inequaliter  agente  oriri  videtur. 

Pulsus  irregularis  Hysteriae  Hypochon- 
driasi  et  affectionibus  illis  sanguinis  fluxu 
comitatis  etiamque  hominibus  valetudine 
optima  fruentibus  nonnunquam  adjungitur. 
Adolescentula  quam  Menorrhagia  infeliciter 
vexat  et  quae  in  Nosocomio  nostro  jam  hos¬ 
pitatur,  pulsum  admodum  irregularem  ha¬ 
bet,  nec  vibrationes  arteriarum  usque  ab  ini¬ 
tio  mali  sese  aliter  gesserunt. 

